VENDIM
Nr. 286, datë 10.11.2022

MBI NJË NDRYSHIM NË VENDIMIN NR. 242, DATË 23.9.2022, TË BORDIT TË ERE-s, “MBI KËRKESËN E SHOQËRISË FSHU SHA, LIDHUR ME KOSTOT QË DUHET TË PËRFSHIHEN NË LLOGARITJEN E ÇMIMIT ME PAKICË TË ENERGJISË PËR KLIENTËT FAMILJARË ME KONSUM MBI 800 KWH NË MUAJ”

Në mbështetje të neneve 1, 83, 85, pikat 1 dhe 2, 90, të ligjit nr. 43/2015, “Për sektorin e energjisë elektrike”, të ndryshuar; nenit 12, nenit 105, germa “c”, të Kodit të Procedurave Administrative të Republikës së Shqipërisë; vendimit të Këshillit të Ministrave (VKM) nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, të ndryshuar; VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; nenit 7, germa “g”, e “Metodologjisë së Përcaktimit të çmimeve për shitjen e energjisë elektrike me pakicë tek klientët fundorë që furnizohen nga Furnizuesi i Shërbimit Universal (FSHU)”, miratuar me vendimin e Bordit të Entit Rregullator të Energjisë (ERE) nr. 189, datë 23.11.2017, dhe nenit 15 të “Rregullores për organizimin, funksionimin dhe procedurat e ERE-s”, miratuar me vendim të Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 10.11.2022, mbasi shqyrtoi relacionin me nr. 1918/8 prot., datë 8.11.2022, të përgatitur nga drejtoritë teknike, “Mbi një ndryshim në vendimin nr. 242, datë 23.9.2022, të Bordit të ERE-s, “Mbi kërkesën e shoqërisë FSHU sh.a. lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”,
[bookmark: _GoBack]konstatoi se:
- ERE, me shkresën nr. 1610/8 prot., datë 28.10.2022, ka kërkuar informacion nga shoqëria FSHU sh.a., duke bërë me dije edhe shoqërinë KESH sh.a., lidhur me kostot e blerjes së energjisë elektrike të FSHU sh.a. për muajin nëntor 2022, mbi energjinë e cila pritet të livrohet nga shoqëria KESH sh.a. Më datë 6.10.2022, ERE u njoh me vendimin nr. 6490/5 prot., datë 5.10.2022, të Asamblesë së Përgjithshme të Aksionarit nga cili rezulton ndryshimi i çmimit të shitjes së energjisë elektrike për FSHU sh.a. 
- Shoqëria FSHU sh.a. ka përcjellë në ERE shkresën nr. 7939/1 prot., datë 4.11.2022, në të cilën ka bërë me dije kostot që duhen të përfshihen në llogaritjen e çmimit me pakicë të energjisë elektrike për klientët familjarë për muajin nëntor 2022.
- Shoqëria FSHU sh.a. është shprehur, se KESH sh.a., me anë të shkresës me nr. 4820/12 prot., datë 4.11.2022 ka njoftuar shoqërinë FSHU sh.a. për vendimin nr. 863/1, datë 4.11.2002, të Asamblesë së Përgjithshme të Aksionarit, e cila ka miratuar vendimin nr. 14, datë 1.11.2022, të Këshillit Mbikëqyrës, “Për pezullimin e aplikimit të tarifave të shitjes së energjisë elektrike për FSHU sh.a. për muajin nëntor 2022”, në të cilin është vendosur pezullimi i aplikimit të tarifave të shitjes së energjisë elektrike për FSHU sh.a., miratuar me vendimin e Këshillit Mbikëqyrës nr. 7, datë 7.9.2022 dhe vendimin e Asamblesë së Aksionarëve nr. 6651/1, datë 8.9.2022, për muajin nëntor 2022, si dhe vijimin e tarifimit për shitjen e energjisë për shoqërinë FSHU sh.a., sipas tabelës së paraqitur më poshtë:

[image: ]

- Në kushtet kur nga organet vendimmarrëse të Korporatës Elektroenergjetike Shqiptare (KESH sh.a.) është vendosur pezullimi i aplikimit të tarifave të shitjes së energjisë elektrike për FSHU sh.a., të miratuara me vendimin e Këshillit Mbikëqyrës nr. 7, datë 7.9.2022, për muajin nëntor 2022, duke lënë në fuqi çmimin e shitjes së energjisë për konsumatorët familjarë (pavarësisht sasisë së energjisë elektrike të konsumuar) prej 2.6 lekësh/kwh, atëherë rezulton se kostot e blerjes së energjisë elektrike nga FSHU sh.a., për këtë kategori konsumatorësh, për muajin nëntor 2022 mbeten të pandryshuara.
- Shoqëria FSHU sh.a. ka kërkuar nga ERE reflektimin e vendimit sa më sipër, në përcaktimin e çmimit të shitjes me pakicë të energjisë për klientët familjarë, për muajin nëntor 2022, duke u aplikuar çmimi i përcaktuar me vendimin nr. 74, datë 23.4.2022, të Bordit të ERE-s.
- Në kushtet kur kostot e blerjes së energjisë elektrike për muajin nëntor 2022 nga ana e FSHU sh.a. janë të njëjta me kostot e blerjes së energjisë përpara marrjes së vendimit të Bordit të ERE-s nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj’’, vlerësojmë se çmimet e shitjes së energjisë elektrike për klientët që furnizohen në kushtet e shërbimit universal nga shoqëria FSHU sh.a. për muajin nëntor 2022, të vijojnë të jenë ato të miratuar në vendimin nr. 74/2022 të Bordit të ERE-s.
- Meqenëse ekzistojnë mundësitë e rishikimit të çmimit të shitjes së energjisë elektrike për FSHU sh.a., nga shoqëria KESH sh.a. edhe për muajin dhjetor 2022, bazuar në përmirësimin e treguesve tekniko-ekonomik, sikurse ndodhur gjatë muajve tetor dhe nëntor 2022, në rastin se kostoja e blerjes së energjisë elektrike të FSHU sh.a., në zbatim të VKM-së nr. 456/2022, do të vijojë të jetë ajo e miratuar nga Asambleja e Përgjithshme e Aksionarit të KESH sh.a. prej 2.6 lekësh/kwh, për të gjithë konsumatorët të cilët shërbehen në kushtet e shërbimit universal të furnizimit, do të jetë e nevojshme që ERE të shfuqizojë vendimin e Bordit nr. 242, datë 23.9.2022, “Mbi kërkesën e shoqërisë FSHU sh.a., lidhur me kostot që duhet të përfshihen në llogaritjen e çmimit me pakicë të energjisë për klientët familjarë me konsum mbi 800 kwh në muaj”, duke lënë në fuqi çmimet e shitjes me pakicë të energjisë elektrike të miratuara me anë të vendimit nr. 74/2022 të Bordit të ERE-s.
Për gjithë sa më sipër, Bordi i ERE-s

VENDOSI:

1. Të miratojë ndryshimin e pikës 1 të vendimit nr. 242, datë 23.9.2022, si më poshtë:
- “Miratimin e çmimit të shitjes së energjisë elektrike prej 42 lekësh/kwh për konsumin mbi 800 kwh/muaj për klientët familjarë për periudhën 1 dhjetor–31 dhjetor 2022”.
2. Lënien në fuqi të çmimeve të shitjes me pakicë të energjisë elektrike të FSHU sh.a., për konsumatorët familjarë prej 9.5 lekësh/kwh, të miratuara me anë të vendimit të Bordit të ERE-s nr. 74, datë 13.4.2022, për muajin nëntor 2022. 
3. Drejtoria Juridike dhe e Zgjidhjes së Mosmarrëveshjeve të njoftojë FSHU sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë dhe i shtrin efektet nga data 1 nëntor 2022.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

